**GYERMEKVÉDŐ HÍVÓSZÁM**

**06-80-212-021**

**A nap 24 órájában hívható gyermekvédő hívószám elsődleges célja a veszélyeztetettséget jelző hívásra történő szakszerű, hatékony reagálás biztosítása. Az ingyenes, 24 órás szolgáltatás biztosítja a jelzéshez kapcsolódó információnyújtást, a „szolgáltatásba közvetítést” és az utánkövetést. Krízishelyzetben alaptámogatást nyújt, amely a hívás szakszerű fogadását és szakértőhöz való irányítást foglalja magában.**

**A szolgáltatás célcsoportja**: szakemberek, veszélyeztetett személyek, valamint a veszélyeztetést észlelő állampolgárok.

**Miért jó, hogy működik a hívószám?**

**Információ a gyermekvédelmi rendszerről – kihez forduljak?**

* **Nem tudja, hova fordulhat segítségért**, **nem ismeri a gyermekvédelmi rendszer szolgáltatásait, vagy nem tudja, azok hol és hogyan érhetők el?**

Az információnyújtás kiterjed a család- és gyermekjóléti szolgálat, a család- és gyermekjóléti központ, a gyámhatóság, a rendőrség, az áldozatsegítő, a bíróság stb. elérhetőségére, a nyújtott szolgáltatásokra és a hivatali eljárások menetére, folyamatára. Továbbá fontos részét képezi az információnyújtásnak, hogy hová fordulhat segítségért az elmondott probléma kapcsán a megkereső fél.

* **Nem tudja, hol tud veszélyeztetettséggel kapcsolatosan jelezni, van-e lehetősége arra, hogy ne derüljön ki, hogy Ön jelzett?**

A gyermekvédő hívószámra érkező bejelentések során semmilyen formában nem derülhet ki a jelző személye és elérhetősége.

A hívószámra beérkezett jelzések elősegítik a prostitúcióra kényszerített gyermekek megtalálását, szükséges esetben a Magyarországra szállítást, bántalmazás esetén az ügyek kivizsgálásának elindítását, feltárását.

Veszélyeztetettség jelzése esetén a hívást követően a jelzést telefonon és írásban is megküldik az illetékes intézmények, hatóságok felé.

* **Közvetlen életveszély alakult ki, azonnali, gyors intézkedésre van szükség**?

A hívószámra beérkezett hívás ez esetben azonnali veszélyeztetettséget fogalmaz meg, pl. a gyermek ellátatlanságát, szülő vagy más személy általi veszélyeztetését, prostitúcióra kényszerítését, kiskorú felügyelet nélkül maradását. Ezekben az esetekben a rendőrséget értesítik a hívást követően, majd a család- és gyermekjóléti központot, illetve a szülőt és a családot, amennyiben nem ők a veszélyeztető forrás.

* **A gyermek sérelem, bántalmazás esetén hová tud fordulni?**

A gyermek is hívhatja a hívószámot, amikor segítségre van szüksége, és a legegyszerűbb megoldás számára egy hívószámon keresztüli segítségkérés. Pl. kiskorú gyermeket szülője, vagy más hozzátartozója bántalmazza.

* **Szakemberek hívhatják-e a hívószámot?**

A szakemberek számára nyújtott támogatás kitér az egy adott eljárásban, esetben való elakadás, dilemmahelyzet során történő együttgondolkodásra és további lehetőségek átbeszélésére.

Pl.: családok átmeneti otthoni elhelyezése kapcsán, nem magyar állampolgárok a család tagjai, stb.